Byggingarkostnaður Akraneshallar kominn í hálfan milljarð Byggingarkostnaður Akraneshallarinnar , fjölnota íþróttahússins á Jaðarsbökkum , er nú kominn í liðlega 498 milljónir króna samkvæmt upplýsingum frá skrifstofu Akraneskaupstaðar . Framkvæmdanefnd mannvirkja Akraneskaupstaðar hefur til umræðu ýmsar endurbætur á byggingunni sem auka mun byggingarkostnaðinn enn frekar . Þegar samningar voru undirritaðir um bygginguna þann 6. maí 2005 var samningsupphæðin 375 milljónir króna samkvæmt alútboði . Gengið var til samninga við verktakann Sveinbjörn Sigurðsson ehf. „ á grundvelli frávikstilboðs þar sem gert var ráð fyrir öflugra burðarvirki þaks og sökkla vegna hugsanlegrar einangrunar hússins síðar meir . Þessu til viðbótar var ákveðið að breyta gervigrasi skv. Fyrstu útboðsgögnum og var farið í dýrari grasgerð sem talin er þola betur álag “ sagði orðrétt í frétt Skessuhorns af samningsgerðinni árið 2005 . Á framkvæmdatímanum voru síðan teknar ákvarðanir um ýmsar breytingar sem aukið hafa kostnað við bygginguna og umhverfi hennar og við vígslu hússins í haust var tilkynnt að byggingarkostnaður hennar væri um 400 milljónir króna . Eins og áður sagði er hann nú liðlega 498 milljónir króna . Eins og fram hefur komið í Skessuhorni hefur framkvæmdanefnd mannvirkja rætt hvernig bæta megi mislitt þak hallarinnar og getur kostnaður við þær framkvæmdir numið tugum milljónum króna þó ekki sé ljóst á þessari stundu hver bera mun þann kostnað . Á fundi nefndarinnar þann 20. desember var tilkynnt að bæjarstjóri hefði veitt heimild til að gera frumathugun á kostnaði við að koma upp geymslum og salerni í höllinni með því að moka út úr tveimur bilum á hlið hennar . Þá eru ræddir möguleikar á því að koma upp snjóflóðavörnum við dyr hallarinnar og einnig hefur verið leitað eftir tilboðum í nýjar hurðir þar sem núverandi hurðir hafa fokið upp og valdið slysahættu . Verði af þessum framkvæmdum er því ljóst að byggingarkostnaður Akraneshallarinnar á eftir að hækka enn frekar .